• RAPPORTI TEKNIĊI JĠIBU FIX-XEJN IL-BIŻA' DWAR IT-TANKER TAL-GASS • IKKONFERMAT BĦALA SORS TA' ENERĠIJA SIKUR Rapporti minn kumpaniji rinomati fid-dinja bħal Marin (Istitut tar-Riċerka Marittima fl-Olanda) u l-SGS (kumpanija multinazzjonali li tagħmel xogħol ta' verifika u testijiet, ibbażata fl-Iżvizzera) jikkonfermaw fir-rapporti tagħhom li t-tanker f'Marsaxlokk, li se jkun qed jissuplixxi l-gass lill-power station il-ġdida, huwa sikur. Dawn ir-rapporti kienu sottomessi lill-Awtorità tal-Ambjent mill-operatur sabiex b'mod sussegwenti jinħarġu l-permessi kollha neċessarji b'rabta ma' dan il-proġett kif dejjem intqal sa mill-bidu nett. Fir-rapporti estensivi tagħhom li jistħarrġu diversi istanzi u jaraw x'inhuma l-possibilitajiet ta' riskji li jistgħu jeżistu minħabba t-tanker tal-LNG, iqisu li hemm ċans biss ta' darba kull 100,000 sena f'xenarji estremi, li jkunu milquta l-viċinanzi ta' fejn ikun sorġut it-tanker. Dan kollu jifqa' għal kollox il-bużżieqa tal-Oppożizzjoni Nazzjonalista ta' Simon Busuttil li ilha għal dawn l-aħħar tliet snin tipprova tnissel biża' fost ir-residenti ta' Marsaxlokk b'mod partikolari. Bħala parti mir-rapport ta' sigurtà, ġew identifikati numru ta' xenarji differenti l-aktar dawk relatati ma' ħruġ ta' gass u qsim ta' pajpijiet jew oġġetti oħra relatati u wara li saru t-testijiet kollha, fejn tqisu l-konsegwenzi possibbli tat-tali xenarji, fosthom ta' nirien, splużjonijiet jew sħaba tal-gass, ġie ċċarat li mhux biss ittieħdu l-prekawzjonijiet kollha, iżda m'hemm l-ebda riskju li jaqbeż il-livelli u l-istandards fi prattiċi bħal dawn. Dan kollu fil-kuntest li ċ-ċans li jintlaqtu partijiet lil hinn mill-impjant u t-tanker huwa biss ta' darba kull 100,000 sena. Ir-rapporti jgħidu wkoll li mhux biss qed jittieħdu l-miżuri kollha biex is-sigurtà tkun assigurata u biex ix-xenarji li ġew studjati ma jseħħux, fost l-oħrajn miżuri preventivi li jinkludu proċeduri bħal alarms, sistemi ta' sigurtà u pressure safety valves, iżda aktar minn hekk qed jittieħdu miżuri li jekk f'każ estrem jinqala' xi ħaġa, ikun hemm l-għodda kollha għad-dispożizzjoni sabiex wieħed ikun jista' jaħdem permezz ta' sistemi li jinnotifikaw f'każ ta' ħruq, u ħruġ ta' gass, sistemi ta' għeluq biex il-ħsara ma tinfirixx u tifi tan-nar. Ir-rapporti jgħidu wkoll li waqt li se jsiru l-operazzjonijiet neċessarji fuq it-tanker u l-power station, biex ikun trasferit il-gass, se jibqa' jsir eżerċizzju regolari biex tittieħed l-informazzjoni kollha sabiex il-prattiċi jkunu dejjem imtejba. Ir-rapporti marittimi jaraw li hemm possibbiltà remota li jkun hemm impatt bejn it-tanker tal-LNG sorġut fil-bajja u t-tanker l-ieħor li se jkun qed jagħmel ir-refuelling, kif ukoll ċansijiet baxxi ta' impatt ma' bċejjeċ oħra tal-baħar. Lanqas ma jeżistu perikli jew possibilitajiet li t-tanker li se jkun qed iġib il-fjuwil lejn Malta jkun ippenetrat kemm waqt li jkun qed jimmanuvra u anke permezz ta' impatt ma' bċejjeċ tal-baħar. Dan it-tanker li se jkun qed jimla lit-tanker l-ieħor huwa mistenni li jidħol darba fix-xahar u ċ-ċans ta' ħabta huwa ta' darba f'71,866 sena. Jekk kemm-il darba jkun hemm ħabta, dawn il-ħabtiet huma mistennija li jkunu head-on u allura m'hemm l-ebda ċans li ssir ħsara fejn ikun merfugħ il-gass li jkun qed jinġarr mit-tanker. Oppożizzjoni Nazzjonalista li qed tipprova tbeżża' Filwaqt li r-rapporti tekniċi li ħejjew l-esperti dinjija f'dan il-qasam qed jgħidu bl-aktar mod ċar li t-tanker mhux biss huwa sikur iżda li ċ-ċans li jekk jinqala' xi ħaġa jkunu milquta l-akwati tal-madwar huwa remot ħafna, jekk mhux kważi impossibli, l-Oppożizzjoni Nazzjonalista ta' Simon Busuttil ilha minn tal-inqas tliet snin għaddejja b'kampanja ta' biża' dwar it-tanker li se jkun qed iġib arja aktar nadifa għar-residenti kollha tan-naħa t'isfel ta' Malta hekk kif se jaqta' d-dipendenza minn fuq l-aktar fjuwil li jħammeġ, il-heavy fuel oil, u se jfisser ukoll li l-kontijiet tad-dawl u l-ilma se jibqgħu jinżammu rħas. It-tanker ma kienx ikun hawn il-ħtieġa tiegħu li kieku dak li kellu jkun ir-'rigal tal-millenju', il-pipeline tal-gass bejn Malta u Sqallija, li kien imwiegħed minn Gvern Nazzjonalista, seħħ. Dan il-proġett li llum qed jaħdem fuqu dan il-Gvern u li diġà bdew l-istudji ġeoloġiċi, kien twaqqaf fl-istess żmien li kien hemm min qed jieħu l-kummissjonijiet minn fuq ix-xiri taż-żejt. F'wieħed mill-aktar każijiet riċenti rajna lill-kelliema tal-Partit Nazzjonalista Marthese Portelli tgħid, waqt il-programm 'Dissett' fuq l-istazzjon Nazzjonali, li jista' jkun hemm inċident bħal ta' Chernobyl, li qabel xejn kien nukleari iżda, xi ħaġa li assolutament ma jaqblux magħha l-esperti f'dan il-qasam u dan joħroġ mir-rapporti sottomessi għand l-Awtorità tal-Ambjent. L-istess Portelli mbagħad ma weġbitx mistoqsija ta' Reno Bugeja jekk tqisx dan it-tanker bħala bomba minkejja kampanja qalila ta' biża' u dan biex ma ġġorx ir-responsabbiltà. Huwa ċar li l-Oppożizzjoni kienet u għadha qed tipprova tbeżża', iżda kien hemm min prova jdawwar id-diska, bħal Ann Fenech, il-President tal-Partit Nazzjonalista, li issa qalet li hija qatt ma kienet stqarret li l-LNG huwa ta' periklu. Dan meta hi flimkien ma' Marthese Portelli għamlu programm sħiħ dakinhar li daħal it-tanker fuq l-istazzjon tal-Partit Nazzjonalista juru l-pjanti u jippruvaw jivvintaw kull ċirkustanza dwar x'jista' jiġri, sempliċimet biex jippruvaw jallarmaw. Ironikament kien magħruf, f'dik il-ġimgħa stess li l-istess Fenech rreġistrat hi stess, permezz tal-kumpanija tagħha ,żewġ tankers. Interessanti l-fatt li proprju bħal-lum ġimgħa l-Kap tal-Oppożizzjoni għażel li jinżel f'Marsaxlokk biex jagħmel 'protesta' li wara saret attività politika, fil-post fejn ironikament ftit jiem qabel sar vox pop fost in-nies, minn mezzi tax-xandir mhux direttament affiljati mal-partiti politiċi, u ħareġ bl-aktar mod ċar li ma teżisti l-ebda biża' mit-tanker tal-gass. Simon Busuttil irid aktar żmien Ir-reazzjoni tal-Kap tal-Oppożizzjoni għall-pubblikazzjoni tar-rapporti u d-dokumenti kienet dik li jrid aktar żmien. Dan meta kien ilu mit-Tlieta li għadda jipprova jħawwad l-imħuħ dwar il-pubblikazzjoni ta' dawn l-istess rapporti, xi ħaġa li kien ilu jagħmel tul il-proċess qabel il-wasla tat-tanker f'Marsaxlokk u l-bini tal-power station il-ġdida. Dan juri biċ-ċar kif jew l-Oppożizzjoni ma tafx x'inhu l-proċess meħtieġ, fejn hija l-awtorità li tiddeċiedi kif fil-fatt għamlet (iċ-Chairman tal-Awtorità estenda l-perjodu b'għaxart ijiem), jew sempliċiment riedet tqarraq bin-nies bl-argumenti tagħha.